Taylor Hall

**Taylor Strba Hall** (* 14. november 1991, Calgary, Alberta, Kanada) je kanadský profesionálny hokejový útočník (so slovensko-austrálskymi koreňmi) hrajúci v severoamerickej NHL. Profesionálnu kariéru začal v roku 2010, keď si ho v drafte NHL vybrali Edmonton Oilers ako prvého.

## Osobný život
Jeho starí rodičia pochádzajú zo slovenskej obce Jasenie. Za lepšie podmienky na život odcestovali do Ameriky, kde sa im narodila dcéra, ktorej dali americké meno Kim. Taylor je jediný syn Kim a jej manžela Steva Halla, ktorý je pôvodom z Austrálie.

Taylor Hall sa stal prvým hokejistom so slovenskými koreňmi, ktorý sa stal jednotkou draftu NHL. Po svojej matke prevzal jej priezvisko Štrba a na telo si nechal vytetovať slovenského orla.

## Klubová kariéra

### Ontario Hockey League
Hall začal s hokejom v rodnom Calgary. Keď mal 13 rokov, jeho rodina sa presťahovala do Kingstonu v Ontáriu. Tam začal hrať za tím Greater Kingston Predators, kde svojou hrou upútal natoľko, že si ho v roku 2007 vybral tím Windsor Spitfires z OHL. Hoci to bola jeho prvá sezóna tak sa v lige vôbec nestratil a nastrieľal v 63 zápasoch až 45 gólov a nazbieral dokopy 84 bodov. V playoff v piatich zápasoch strelil 2 góly a pridal 3 asistencie. Za tieto prekvapivé výkony dostal cenu pre najlepšieho nováčika sezóny. V sezóne 2008/09 stihol za 63 zápasov nazbierať 90 bodov za 38 gólov a 52 asistencií. V dvadsiatich zápasoch playoff dokázal nastrieľať 16 gólov ak tomu pridať 20 asistencií, za čo mu bola udelená cena pre najlepšieho hráča Memorial Cupu, ktorý jeho tím aj vďaka nemu získal. V ďalšej a jeho poslednej sezóne v OHL odohral 57 zápasov a pripísal si 106 bodov za 40 gólov a 66 asistencií. V 19 zápasoch playoff získal ďalších 35 bodov za 17 gólov a 18 asistencií. Spitfires vďaka tomu obhájili Memorial Cup a Hall bol zvolený znova najužitočnejším hráčom.

### National Hockey League

#### Edmonton Oilers
Hall sa vďaka pôsobivým výkonom z OHL zaradil medzi veľkých favoritov draftu. Skauti ho dokonca radili na prvú priečku, teda najlepšieho hráča draftu. Ich tip vyšiel a najhorší tím uplynulej sezóny Edmonton Oilers si ho vybral ako draftovú jednotku. Klub a fanúšikovia od neho veľa očakávali, a vzhľadom k nie príliš kvalitnému mužstvu a tlaku zo strany klubu aj fanúšikov sa mu podarilo v priebehu siedmich stretnutí pripísať iba jediný bod (asistenciu). V ôsmom zápase s Columbusom už ale prekliatie prelomil a pripísal si prvý gól, navyše na ďalší nahravál. Tým mu stúplo sebavedomie a svoje prednosti začal uplatňovať aj v NHL, kde sa ihneď zaradil medzi opory Oilers. Svoj prvý hattrick v NHL strelil vo svojom 59. zápase 19. februára 2011 proti Atlanta Thrashers.

#### New Jersey Devils
V roku 2016 bol vymenený z Edmontonu do New Jersey Devils za obrancu Adama Larssona. V drese New Jersey Devils získal Hart Memorial Trophy ako najužitočnejší hráč NHL sezóny 2017/18. V počte bodov sa umiestnil na celkovo šiestom mieste keď počas sezóny nazbieral 39 gólov, 54 asistencií a spolu 93 bodov. Všetky tieto 3 čísla sú jeho kariérne maximum v NHL.

#### Obdobie prestupov
V decembri 2019 bol Hall, ktorý hral svoju poslednú sezónu s Devils, ktorí boli na dne ligy, vymenený do Arizona Coyotes. V októbri 2020 Hall podpísal jednoročný kontrakt v hodnote 8 miliónov dolárov s Buffalo Sabres ako voľný hráč. V apríli 2021 Sabres vymenili Halla a Curtisa Lazara do Boston Bruins za výber v druhom kole draftu a Andersa Björka. O 3 mesiace nato Hall podpísal s Bruins štvorročnú zmluvu v hodnote 24 miliónov dolárov. V júni 2023 Bruins vymenili Halla a Nicka Foligna do Chicago Blackhawks za Iana Mitchella a Aleca Regulu. V januári 2025 Blackhawks vymenili Halla do Carolina Hurricanes v rámci trojčlennej výmeny spolu s Colorado Avalanche za výber v treťom kole draftu 2025. V apríli 2025 Hall podpísal s Hurricanes trojročné predĺženie zmluvy v hodnote 9,5 milióna dolárov.

## Klubové štatistiky

### International

## Referencie

Kategória:Kanadskí hokejisti
Kategória:Kanadskí hokejoví útočníci
Kategória:Hráči Edmonton Oilers
Kategória:Hráči New Jersey Devils
Kategória:Hráči Boston Bruins
Kategória:Hráči Buffalo Sabres
Kategória:Hráči Chicago Blackhawks
Kategória:Hráči Carolina Hurricanes
Kategória:Hráči Arizona Coyotes
Kategória:Hokejisti draftovaní klubom Edmonton Oilers
Kategória:Účastníci MS v hokeji 2015
Kategória:Účastníci MS v hokeji 2016
Kategória:Kanadské osobnosti slovenského pôvodu
Kategória:Osobnosti z Calgary